ปรัชญาของมด
ท่ามกลางการแข่งขันที่รุนแรงขึ้นทุกขณะ ทำให้หลายๆ องค์กรต่างก็ต้องปรับตัวเพื่อรองรับการแข่งขัน
20 ส.ค. 2554

ท่ามกลางการแข่งขันที่รุนแรงขึ้นทุกขณะ ทำให้หลายๆ องค์กรต่างก็ต้องปรับตัวเพื่อรองรับการแข่งขัน
โดย..สาธิต บวรสันติสุทธิ์ 
การทำงานทุกอย่างจะมุ่งเน้นไปที่ประสิทธิผล (Effectiveness) ของงานมากขึ้น 
ประสิทธิผล หมายถึง การทำงานที่มุ่งเน้นไปที่ผลสำเร็จ ภายใต้การใช้ทรัพยากรที่กำหนดให้โดยคำนึงถึงเป้าหมาย 
ขณะเดียวกัน เนื่องจากทรัพยากรที่มีจำกัด ทุกองค์กรจึงเน้นที่จะให้การทำงานต่างๆ มีประสิทธิภาพ (Efficiency) ที่มากขึ้น 
ประสิทธิภาพ หมายถึง ความสามารถที่ทำให้เกิดผลในการงาน เป็นการใช้ทรัพยากรโดยคำนึงถึงความคุ้มค่า
ประสิทธิภาพจึงมักแสดงออกในรูปของผลผลิตต่อหน่วย เช่น ยอดขายหรือรายได้ต่อพนักงาน




 
เราจะเห็นได้ว่าประสิทธิภาพและประสิทธิผลมีความแตกต่างกัน การทำงานที่มีประสิทธิภาพแต่หาไม่สำเร็จ ก็ถือว่าไม่มีประสิทธิผล
ตัวอย่างเช่น นาย ก. เป็นพนักงานขายที่ทำงานแต่เช้ามืด ขยัน ไม่ยอมหยุดพัก เลิกงานก็ดึก อย่างนี้เรียกว่ามีประสิทธิภาพ ส่วนขายได้มากน้อยไม่รู้ ในขณะที่นาย ข. พนักงานขายอีกคนหนึ่ง แม้จะขยันน้อยกว่า แต่กลับขายได้มากกว่า เพราะมีการวิเคราะห์ความต้องการลูกค้า และเสนอสินค้าที่ตอบสนองความต้องการของลูกค้า อย่างนี้เรียกว่ามีประสิทธิผล 
แต่โดยทั่วไปแล้วผู้ที่ทำงานอย่างมีประสิทธิภาพ ก็มักจะมีประสิทธิผลด้วยเสมอ
อะไรดีกว่ากัน ระหว่างวิธีการของประสิทธิภาพกับจุดมุ่งหมายของประสิทธิผล ตอบว่า ขึ้นอยู่กับวัตถุประสงค์ของเรื่องนั้นๆ ว่าจะคำนึงถึงอะไรเป็นด้านหลัก ในเรื่องทั่วไป ควรทำให้ได้ทั้งประสิทธิภาพและประสิทธิผล คือ ใช้ทรัพยากรให้สิ้นเปลืองน้อยที่สุด ขณะเดียวกันก็บรรลุผลสำเร็จด้วย
โดยทั่วไป คนที่ทำงานอย่างมีประสิทธิผล มักจะมีประสิทธิภาพด้วย และจะทำเช่นนี้ได้ต้องรู้จักสรุปบทเรียน ต้องรู้จักการวางแผน ต้องกล้าตัดสินใจและกล้าลงมือทำ เดี๋ยวนี้สิ่งที่ต้องการไม่ใช่การขยันอย่างโง่ๆ เราต้องขยันที่จะฉลาดคิด ฉลาดทำด้วย จึงจะเกิดประสิทธิผลที่เป็นจริงได้ 
แล้วจะทำงานอย่างไรจึงจะมีประสิทธิภาพและประสิทธิผล วันก่อนได้อ่านพบในเว็บ www.catholic.or.th พูดถึงปรัชญาของมดที่น่าจะเป็นข้อคิดในการทำงานได้เป็นอย่างดี จึงขอนำมาเผยแพร่ต่อในที่นี้ ดังนี้ 
ปรัชญาที่ 1 มดไม่เคยละความพยายาม 
หากมันมุ่งหน้าไปทางทิศใดแล้วเกิดอุปสรรค = ถูกปิดกั้นหนทาง มันจะพยายามหาทางเดินทางอื่น มันจะได้ขึ้นไต่ลงไต่ไปรอบๆ มันจะมองหาหนทางอื่นเสมอ
ข้อคิด
จงอย่าละความพยายามในการหาหนทางไปสู่สิ่งที่หมายมาด 
ปรัชญาที่ 2 มดคิดถึงฤดูหนาวตลอดฤดูร้อน 
มันไม่เคยรักสบายจนคิดเพียงว่าคิมหันตฤดูจะคงอยู่ตลอดเวลา ดังนั้นมันจึงพยายามเก็บสะสมเสบียงไว้สำหรับเหมันต์ ตลอดฤดูคิมหันต์หรรษา
ข้อคิด
จงตะหนักถึงความเป็นจริง และเตรียมรับกับเหตุการณ์ในอนาคต 
ปรัชญาที่ 3 มดคิดถึงฤดูร้อนตลอดฤดูหนาว 
ท่ามกลางความหนาวเหน็บแห่งเหมันต์ มันจะเตือนตัวเองว่า “ความลำบากจะอยู่เพียงไม่นาน แล้วเราก็จะพ้นจากสภาวะเช่นนี้” เมื่อวันที่แสงแห่งความอบอุ่นแรกสาดส่อง มันจะออกมาเริงร่า หากอากาศกลับกลายเป็นหนาวอีกครั้ง มันจะเข้าไปในโพรงอีกครั้ง และออกมารับความอบอุ่นในวันอากาศดีโดยทันใด
ข้อคิด 
จงมองทุกสิ่งในเชิงบวกตลอดเวลา
ปรัชญาที่ 4 ทุ่มเททุกสิ่งเท่าที่สามารถ 
มดสามารถเก็บเกี่ยวเสบียงตลอดฤดูร้อนเพื่อเตรียมพร้อมฤดูหนาวให้มากเท่าที่มันจะทำได้
ข้อคิด
จงพยายามทำทุกสิ่งทุกอย่างเต็มกำลัง
ปรัชญาที่ 5 ทำงานเป็นทีม
ข้อคิด
สามัคคีคือพลัง สร้างสรรค์ความสำเร็จ
สรุป
1) อย่ายอมแพ้
2) มองไปข้างหน้า
3) มองโลกในแง่ดี
4) ทำเต็มความสามารถ
5) ทำเป็นทีม
ขอให้ประสบความสำเร็จครับ